《看花饮宋尔孚清斋得脉字》
明代·郭之奇

日愁春尽向花索，不谓耽花情已癖。意中每作俟时思，多方滋树培春脉。

悲秋有友晓相过，似于春事都有责。徙倚花间聊徘徊，指点春光倍怜惜。

人来乃说载花舟，溯流宛在浮春壁。携我披衣一观之，君翻为主我为客。

几株芳艳出李桃，数本青青留竹柏。与君次第共平章，平分春色使君择。

为爱深红爱浅红，可怜瘦白怜肥白。红白阶前何纷纷，午光欲炽炎光赫。

花容懒惰如吾疲，贤哉主人急张席。谁能对此不花留，更许同人为春炙。

传杯颇令花欲酡，移樽每见春难却。北海床头不易空，孟遵门内多藏轭。

花前莫问醉与醒，取醉为君君莫逆。君赋梅花令客酬，我馀竹马从儿策。

壶奕分曹费黄昏，东墙日影正西掷。有友狂奔意若何，临桥脱履似飞舄。

举手终当恕醉人，连裾仍向子京宅。一丘曲折劳跻攀，十武仍须上山屐。

含思转袂觅初筵，天镜溶溶窥岸帻。忽闻窦外大声呼，把臂登堂相肘掖。

屡舞傞傞向余歌，自誇一饮川吸百。白眼观天卮未倾，惊座雄谈顿冰释。

独馀子云双鬓皤，主人歌骚扬拟易。庭花相对寂无言，舍花欲去念花只。

出门不辞主不知，一天明月印归迹。看花得酒步月归，花月与酒称三益。

閒步幽墀问我花，悠然不觉沁心魄。叮咛此意寄来春，好留烟景记今夕。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。